P6_TA(2005)0119

Republikken Rumæniens ansøgning om at blive medlem af EU

Europa-Parlamentets beslutning om Rumæniens ansøgning om at blive medlem af Den Europæiske Union (2005/2028(INI))

Europa-Parlamentet,

- der henviser til Rumæniens ansøgning om tiltrædelse af Den Europæiske Union, fremsendt den 22. juni 1995,

- der henviser til Kommissionens udtalelse fra 1997 om Rumæniens ansøgning om tiltrædelse af Den Europæiske Union,

- der henviser til Kommissionens periodiske rapporter for perioden 1998-2004 om de fremskridt, som Rumænien har gjort hen imod tiltrædelse, og Kommissionens strategidokument om fremskridt i forbindelse med udvidelsen (KOM(2004)0657 — C6-0150/2004) [1],

- der henviser til konklusionerne fra Det Europæiske Råds møde i Bruxelles den 16.- 17. december 2004,

- der henviser til alle sine beslutninger og alle sine betænkninger siden begyndelsen af tiltrædelsesprocessen og frem til i dag,

- der henviser til udkastet til traktat om Rumæniens tiltrædelse af Den Europæiske Union,

- der henviser til brevvekslingen mellem Europa-Parlamentets formand og Kommissionens formand om fuld inddragelse af Europa-Parlamentet i enhver overvejelse om aktivering af en af sikkerhedsklausulerne i tiltrædelsestraktaten,

- der henviser til forretningsordenens artikel 45,

- der henviser til betænkning fra Udenrigsudvalget og udtalelse fra Udvalget for Landbrug og Udvikling af Landdistrikter (A6-0077/2005),

A. der henviser til, at det fælles mål er at forberede Rumæniens tiltrædelse af Unionen bedst muligt;

B. der henviser til, at bestræbelserne med henblik herpå skal forene myndighedernes politiske vilje og mobiliseringen af de socioøkonomiske aktører i Rumænien, der i vid udstrækning støttes af det rumænske samfund;

C. der henviser til, at omfanget af de reformer, der er blevet gennemført i Rumænien med henblik på dets tiltrædelse, er bemærkelsesværdigt i betragtning af de enorme efterslæb på det økonomiske, det sociale og det politiske område, der har skullet indhentes;

D. der henviser til, at Rumæniens store indsats under overgangsprocessen fortjener uforbeholden anerkendelse; der henviser til, at fortjenesten primært er befolkningens, idet denne med stor tålmodighed har gennemgået en "alt eller intet"-proces uden lige med politiske og økonomiske reformer;

E. der henviser til, at udsigten til tiltrædelse har fungeret som en katalysator for de ændringer, der har samlet størstedelen af landets politiske magt omkring det samme projekt, som er blevet Rumæniens strategiske mål;

F. der henviser til, at de fremskridt, Rumænien har gjort, har gjort det muligt at afslutte tiltrædelsesforhandlingerne, men at bestræbelserne på at afhjælpe de eksisterende mangler, der blev påvist i Kommissionens rapport om fremskridtene fra 2004 og i Europa-Parlamentets seneste beslutning af 16. december 2004 [2], skal videreføres indtil og efter tiltrædelsen, navnlig på det retlige område og på området for indre anliggender, hvad angår bekæmpelse af korruption, organiseret kriminalitet og grænsekontrol, på konkurrenceområdet, hvad angår statsstøtte, samt på miljøområdet, hvad angår implementering af lovgivningen på alle områder og tilpasning af den horisontale lovgivning;

G. der henviser til, at Rumænien, såfremt disse bestræbelser udfoldes, skulle kunne opfylde de forpligtelser, det har indgået i forbindelse med forhandlingerne, og påtage sig de forpligtelser, der følger af tiltrædelsen som medlem af EU, fra den planlagte dato i 2007;

1. glæder sig over Det Europæiske Råds beslutning fra mødet den 16.- 17. december 2004 om at afslutte tiltrædelsesforhandlingerne med Rumænien og dermed afslutte fire års forhandlinger og flere års forberedelser, der i væsentlig grad har ændret landets sociopolitiske, økonomiske og kulturelle landskab og sat det i stand til at indlede en dynamisk ændrings- og fremskridtsproces;

2. understreger, at udsigten til at blive medlem af Unionen har fungeret som en kraftig løftestang for reformerne, og at de bestræbelser, som Rumænien har gjort, har bidraget til moderniseringen og demokratiseringen af landet, men mener, at denne proces langtfra er afsluttet;

3. understreger den uvurderlige rolle, som ngo'er og andre af civilsamfundets aktører i Rumænien har spillet siden 1990 i forbindelse med demokratiseringsprocessen, bekæmpelse af korruption, beskyttelse af pressefriheden og fremme af et uafhængigt retsvæsen;

4. konstaterer med tilfredshed, at omstillingen af økonomien og dens strukturer, der blev indledt i 1997, har resulteret i en væsentlig forbedring af de økonomiske resultater og i indførelsen af en bæredygtig markedsøkonomi takket være de omfattende strukturelle reformer; er dog af den opfattelse, at den makroøkonomiske stabilitet bør konsolideres yderligere for at sætte Rumænien i stand til at modstå konkurrencepresset og markedskræfterne i Unionen; opfordrer de rumænske myndigheder til at fortsætte deres bestræbelser på at begrænse budgetunderskuddet, hvis landet skal kunne nå sine mål for inflation og nedbringelse af underskuddet på de løbende poster, og tilskynder landets myndigheder til at fortsætte privatiserings- og omstruktureringsprocessen, navnlig inden for stålsektoren;

5. minder om, at det er nødvendigt for Rumænien for at opfylde de forpligtelser, som landet har påtaget sig under optagelsesforhandlingerne, og tiltrædelseskriterierne, så det kan blive medlem af Unionen som planlagt i 2007, at det udfolder alle bestræbelser for at afhjælpe de mangler, der blev påvist i Kommissionens seneste rapport om de fremskridt, der er gjort, og i den beslutning, som Parlamentet vedtog den 16. december 2004;

6. lægger i denne forbindelse navnlig vægt på:

- en effektiv gennemførelse af administrative og retlige reformer, så den offentlige forvaltning og retsvæsenet gensidigt understøtter hinanden og fungerer på en effektiv, gennemsigtig og uafhængig måde; behovet for at begrænse anvendelsen af "nøddekreter" yderligere,

- behovet for fortsat at bekæmpe korruption, navnlig korruption på højt niveau, der til trods for den indsats, der allerede er gjort på det seneste, fortsat underminerer landets socioøkonomiske og politiske liv og ødelægger Rumæniens image i det internationale samfund,

- behovet for at sikre kontrol med EU's fremtidige ydre grænser og migrationsstrømmene og for at forebygge menneskehandel og menneskesmugling,

- behovet for at sikre medierne fuld uafhængighed og ytringsfrihed uden begrænsninger,

- styrkelse af den lokale og regionale forvaltningsskik for at sikre en passende gennemførelse af EU's gældende lovgivning på dette niveau; fremme af begrebet "god forvaltningsskik" og forvaltningskultur og overholdelse af de etiske principper i forvaltningen af de offentlige anliggender,

- respekt for og anerkendelse og opbakning af minoriteterne for at udrydde enhver form for vold og diskrimination, som er rettet mod dem,

- gennemførelse af lovgivningen om beskyttelse af børn, der trådte i kraft den 1. januar 2005, samt det presserende behov for at finde frem til en løsning på de internationale adoptionssager og for at forbedre situationen mærkbart for handicappede og syge, der behandles på de psykiatriske hospitaler,

- en korrekt og gennemsigtig anvendelse af den nye lov om statsstøtte og streng kontrol med denne støtte fra det rumænske konkurrenceråds side i overensstemmelse med bestemmelserne i Europaaftalen og de forpligtelser, som Rumænien indgik under forhandlingerne,

- en ekstra indsats inden for miljøbeskyttelse, der kræver passende investeringer og øget årvågenhed over for farer for forurening fra industrien og for så vidt angår affaldsforvaltning, spildevandsbehandling samt forvaltning af kemiske stoffer og genetisk modificerede organismer;

7. bemærker endvidere, at mens Rumæniens industripolitik er stabil og til en vis grad forudsigelig, er landets administrative kapacitet mangelfuld og hindrer anvendelse af passende industrielle foranstaltninger; anfører, at behovet for at fjerne strukturelle hindringer for investeringer, der f.eks. skyldes uforholdsmæssigt meget bureaukrati og et ustabilt lovgivningsmiljø, er lige så presserende, ligesom det skal sikres, at en effektiv strategi over for SMV'erne omfatter en styrkelse af institutionerne som en nødvendig forudsætning;

8. mener, at der ligeledes er behov for en aktiv sikring af energiforsyningerne, da nedlukning af ineffektive opvarmningssystemer og foranstaltninger i forbindelse med ikke-levedygtige kulminer stadig er store og afgørende udfordringer, der kræver sociale foranstaltninger til afhjælpning af beskæftigelsesproblemer;

9. glæder sig over, at den nye rumænske regering har gjort øget pressefrihed og mediernes uafhængighed til et vigtigt mål, og bemærker med tilfredshed, at regeringen har bekendtgjort, at der ikke længere fra statens side skal forekomme selektiv tildeling af indkøbskontrakter vedrørende reklamer, som blev brugt til at udøve politisk kontrol med medierne, og at der fremover skal udarbejdes lovgivning med bistand fra mediekontrolinstanser for at skabe et gennemsigtigt og pålideligt system;

10. noterer sig den nye rumænske regerings ambitiøse program og glæder sig over, at regeringen er fast besluttet på at fremskynde forberedelserne til tiltrædelsen og på at uddybe reformerne med henblik på at forbedre de rumænske borgeres velfærd og livskvalitet;

11. glæder sig over den positive udvikling i uddannelsen af rumænske børn, herunder romabørn (hvad angår skoler, infrastrukturer og faciliteter), og opfordrer indtrængende de rumænske myndigheder til fortsat at prioritere dette arbejde, navnlig ved at forbedre lærernes kvalifikationer og lønninger;

12. konstaterer, at det til trods for de fremskridt, der er gjort i forbindelse med bekæmpelse af social udstødelse og i forbindelse med lovgivningen om social beskyttelse, er nødvendigt at øge indsatsen for at nedbringe fattigdommen og sikre den økonomiske og sociale samhørighed i landet, der fortsat er meget skrøbelig;

13. glæder sig over Rumæniens undertegnelse af erklæringen om årtiet for romaernes integration og anerkender Rumæniens tilsagn om at integrere romaerne gennem vedtagelse af lovgivning vedrørende ikke-forskelsbehandling, men opfordrer indtrængende til mere effektiv gennemførelse af dels foranstaltninger til afhjælpning af uddannelsesmæssig adskillelse, forkert anbringelse af elever på skoler for mentalt handicappede, problemet med elevers opgivelse af skoleuddannelsen, den manglende adgang til sundhedspleje og offentlige og sociale ydelser, den høje arbejdsløshed og de dårlige boligforhold, dels foranstaltninger, der søger at inddrage romabefolkningen aktivt i virkeliggørelsen af disse mål;

14. bemærker, at det til trods for, at beskyttelsen af minoriteterne er forbedret generelt, er nødvendigt, at der gennemføres yderligere foranstaltninger til beskyttelse af det ungarske mindretal under overholdelse af subsidiaritetsprincippet og princippet om selvstyre;

15. støtter Kommissionen i den minutiøse "overvågning" af fremskridtene med gennemførelse af de forpligtelser, som Rumænien påtog sig i forbindelse med forhandlingerne; mener, at denne kontrol er et nødvendigt og effektivt redskab til at påvise utilstrækkeligheder og forsøge at afhjælpe disse hurtigst muligt ved at mobilisere alle de nødvendige bestræbelser med hensyn til såvel menneskelige som materielle ressourcer; opfordrer Kommissionen til at sørge for, at den bistand, der ydes via de forskellige finansielle instrumenter (PHARE, SAPARD, ISPA), er så velegnet og effektiv som muligt;

16. opfordrer indtrængende de rumænske myndigheder til at indføre klare og velovervejede sameksistensregler vedrørende bevidst frigivelse af GMO-arter med henblik på at forebygge underminering af EU's gældende bestemmelser på tiltrædelsestidspunktet;

17. understreger, at hensigten med gennemførelsen af den nye fællesskabslovgivning om fødevarehygiejne udelukkende er at beskytte forbrugerne og sikre kvaliteten af fødevarer, og at gennemførelsen ikke bør medføre en bevidst strukturel koncentration i fødevareforarbejdningsindustrien; opfordrer den rumænske regering til at bruge SAPARD-midler til at diversificere produktionen og støtte en decentraliseret fødevareproduktion af høj kvalitet;

18. ønsker — for at gøre det muligt at anvende den fælles fiskeripolitik på alle områder — at de, der administrerer og arbejder i sektoren, er godt forberedt gennem tildeling af de fornødne menneskelige og finansielle ressourcer, bl.a. ved at gennemførelse af initiativerne i SAPARD-programmet;

19. understreger, at der er et uopsætteligt behov for, at Rumænien og Kommissionen i forbindelse med opstillingen af prioriteter inden for de strategiske rammer for førtiltrædelsesfinansieringen og strukturfondene afsætter de fornødne midler med henblik på at forbedre levevilkårene for og behandlingen af patienter og beboere på psykiatriske afdelinger og hospitaler;

20. udtrykker sin bekymring over den lange overgangsperiode, der er aftalt i forhandlingerne vedrørende miljøkapitlet, og opfordrer Kommissionen og de rumænske myndigheder til at træffe foranstaltninger med henblik på at foretage betydelige forbedringer i den administrative kapacitet på miljøområdet; gentager endvidere sin bekymring over det planlagte guldmineprojekt i Rosia Montana og kræver, at der udføres en tilbundsgående vurdering af miljørisiciene, især i forbindelse med en evt. cyanidforurening og en genopretning efter lukning af minen;

21. agter nøje at følge den proces, som vil føre til Rumæniens tiltrædelse i januar 2007, og kræver, at Kommissionen holder Parlamentet løbende orienteret om, hvorvidt de rumænske myndigheder overholder de forpligtelser, de har indgået inden for rammerne af tiltrædelsestraktaten, navnlig på følgende områder: bekæmpelse af korruption, miljø, retlige og indre anliggender samt konkurrence; ønsker at understrege, at det godkender tiltrædelsestraktaten på den betingelse, at Rådet og Kommissionen fuldt ud inddrager Parlamentet i beslutningsprocessen om eventuel aktivering af beskyttelsesklausulerne for Rumæniens tiltrædelse i henhold til tiltrædelsestraktaten;

22. henleder opmærksomheden på, at en eventuel anvendelse af beskyttelsesklausulerne ikke bør opfattes som en sanktion, men som en mekanisme, der har til formål at give Rumænien den tid, der er nødvendig for at forberede sig på at blive integreret i det indre marked uden problemer for hverken Rumænien eller fællesskabspolitikkerne, da det er i medlemsstaternes og kandidatlandenes fælles interesse og har en direkte indvirkning på borgernes liv, at disse fungerer ordentligt;

23. er overbevist om, at Rumæniens tiltrædelse af Unionen vil medføre en reel merværdi for det europæiske integrationsprojekts kulturelle og politiske dimension, navnlig i forbindelse med bestræbelserne på at stabilisere Balkan-regionen og i forbindelse med den nye europæiske naboskabspolitik;

24. bemærker, at en vellykket tiltrædelse i vid udstrækning afhænger af støtte og engagement fra det tiltrædende lands borgere; opfordrer derfor de rumænske myndigheder og de ikke-statslige organisationer til at lancere en omfattende, seriøs og objektiv informationskampagne om Unionen og dens mål samt om de fordele og forpligtelser, som tiltrædelsen medfører, så de rumænske borgere er fuldt bevidste om deres valg og så vidt muligt inddrages i de igangværende forberedelser; opfordrer endvidere Kommissionen til at yde tilstrækkelig finansiering til informationskampagner for at fremme befolkningens viden om Rumæniens (og Bulgariens) tiltrædelse;

25. understreger, at Rumæniens tiltrædelse af EU ikke bør betragtes som et mål i sig selv, men som en mulighed for at bidrage til det europæiske integrationsprojekt, der har til formål at fremme fred og fælles værdier og at skabe et område med solidaritet og fremgang ved at udbrede dets fordele til samtlige medlemsstater og deres befolkninger;

26. godkender undertegnelsen af tiltrædelsestraktaten i april 2005 og glæder sig til at modtage 35 parlamentariske observatører fra Rumænien i sin kreds;

27. pålægger sin formand at sende denne beslutning til Rådet og Kommissionen samt til medlemsstaternes og Rumæniens regeringer og parlamenter.

[1] Endnu ikke offentliggjort i EUT.

[2] "Vedtagne tekster", P6_TA(2004)0111.

--------------------------------------------------